google/wiki40b huggingface dataset:
Sørjo

Taksonomi

Arten er nært beslektet med storjo (Stercorarius skua) og sørhavsjo (Catharacta antarctica), den andre større joen som lever på den sydlige halvkule. Andre taksonomer behandler i stedet sørjo og sørhavsjo som underarter av storjo.

Utseende og kjennetegn

Sørjoen er en stor jo som i gjennomsnitt måler 53 cm. Den voksne sørjoen er gråbrun på oversiden og hvitaktig eller lysebrun på hodet og undersiden.

Utbredelse

Den hekker ved den antarktiske kystlinjen og er en trekkfugl som tilbringer vinteren (den astronomiske sommeren) i Stillehavet, Indiahavet eller Atlanterhavet. Under flygningen kan den nå så langt nord som det nordøstlige Atlanterhavet. På grunn av forveksling med sørhavsjo og storjo er antallet godkjente observasjoner av sørjo i Vest-Europa lavt.
Arten har et stort utbredelsesområde som estimeres å være mellom 100 000 og 1 000 000 km², og totalbestanden antas å være 10 000–20 000 individer. Populasjonen er stabil og den kategoriseres av IUCN å være livskraftig.

Reproduksjon, føde og atferd

Sørjoen ruger overveiende i steinete områder. Den hekker mellom november og desember, og legger normalt to egg. I likhet med andre joer angriper den mennesker og dyr som nærmer seg redet.
Føden er hovedsakelig fisk, men sørjoen er et altetende rovdyr. Den er en kleptoparasitt, dvs. at den tar byttet fra andre sjøfugler som måker, terner og havsuler. Den dreper og spiser også sjøfugler, pingvinunger, andre arters egg, fiskeavfall og åtsel.
Compressed sensing

Compressed sensing, også kalt compressive sensing, compressive sampling og sparse sampling, er en teknikk for å innhente og rekonstruere signal, basert på kunnskap om at signalet i utgangspunktet er komprimerbart. Metoden ble lagt frem av David Donoho, Emmanuel Candes, Justin Romberg og Terence Tao. 
Ideen kan bli eksemplifisert med et digitalkamera. Et bilde med høy oppløsning fanges opp av et stort antall sensorer. Rådataene i dette kan være på flere megabyte. Dette bildet komprimeres så slik at bare det viktigste innholdet er igjen, kanskje en tidel eller mindre. Mesteparten av sensorinformasjonen er altså forkastet. Hvis man kunne gå direkte til den komprimerte formen ville man få store innsparinger i både strømforbruk og hvor avansert elektronikk man trengte. Dette blir viktigere i framtidige  sensornettverk der en slik metode ville kunne brukes til å redusere antallet sensorer, senke strømforbruk, redusere kompleksiteten og dermed prisen i hver komponent, redusere størrelsen på datatrafikken og håndtere at noen av sensorene faller ut.
Trollvik skole (Kåfjord)

Trollvik skole er en barneskole som er i bygda Trollvik med rundt 170 innbyggere i Kåfjord,Troms. Nabobygder som Birtavarre bruker også skolen.
Kommunestyret i Kåfjord vedtok i 2017 driftstans ved skolen.
Fylkesvei 3814

Fylkesvei 3814 går mellom Holtesvingen og Brokke i Valle kommune. Veien er 2,5 km lang.
Frem til 2019 hadde veien betegnelsen Fylkesvei 334.
Rafael Kubelík

Liv og karriere

Rafael Kubelík var sønn av fiolinisten Jan Kubelík. Sammen med sin første kone Ludmila Bertlová forlot han hjemlandet i 1948 og virket først noen år i USA. Han tok sveitsisk statsborgerskap i 1973. Fra 1961 til 1979 var han sjefsdirigent ved Bayerns Radiosymfoniorkester.
Fra 1955 til 1958 var Kubelik Chief Administrator i Royal Opera House i Covent Garden, London. I 1957 ledet han verdenspremieren på en forkortet versjon av operaen Les Troyens av Hector Berlioz, som Pariseroeraen avviste i 1858.
Kubelík ble framfor alt regnet som spesialist på tsjekkiske komponister, hvorav hans fortolkninger av Dvořák og Janáček ble målestokker. Han markerte seg også med Gustav Mahlers verk og begynte i sekstiårene på den første innspillingen av alle Mahlers symfonier (Leonard Bernstein fullførte innspillingen). 
1983 fikk Kubelík Léonie Sonnings musikkpris. Han trakk seg tilbake fra dirigentvirksomheten i 1984 for å konsentrere seg om å komponere.
Etter Fløyelsrevolusjonen vente han tilbake til Praha etter invitasjon av Václav Havel for å dirigere Má Vlast av Bedřich Smetana under åpningskonserten av Praha Vårfestival.
Rafael Kubelík er gravlagt på gravplassen Vyšehrad i Praha.
Ulrik Fredriksen

Landslaget

Han ble tatt ut i Norges tropp til U19-EM 2018 i  Finland. 
20. november 2018 fikk han sin første U21-landskamp for Norge mot Tyrkia.
Han ble tatt ut i Norges tropp til U20-VM 2019 i Polen.
Sverre Christophersen

Bakgrunn og karriere

Christophersen ble født i Bergen, men vokste opp på Østlandet. Som ung studerte han fjernsyn og regi ved University of Southern California i USA. 
Tilbake i Norge fikk han jobb i Norsk Landbruksfilm, før han begynte i NRK i midten av 1950-årene. Der var han med i fjernsynets pionertid og var blant annet produsent for den første sesongen av spørreprogrammet Kvitt eller dobbelt. Han står også bak en rekke andre NRK-produksjoner i 1960- og 1970-årene, og han ble senere redaksjonssjef i NRKs underholdningsavdeling.
Christophersen er også kjent fra Eurovision Song Contest, der han kommenterte finalene for NRK i 1966, 1969 og 1971. Hele 18 ganger leste han også opp den norske juryens poeng, første gang i 1964 og sist i 1995. Der gjorde han seg bemerket for sin distinkte måte å lese opp poengene på, ved å uttale poengtallene svært sakte og tydelig. 
Han bodde mesteparten av sitt voksne liv i Drøbak og var aktiv i stedets lokale revymiljø. Han flyttet senere til Asia i forbindelse med oppbyggingen av Arne Fjørtofts organisasjon Worldview International Foundation (WIF). Han endte opp i Sri Lankas hovedstad Colombo der han var seniorprodusent i WIF. Blant annet var han deltaktig i etableringen av Young-Asia Television, et produksjonsselskap som lager tv-programmer om miljø i utvikling i Sørøst-Asia. 
Sverre Christophersen døde i Colombo 8. januar 2007, 81 år gammel. Han er gravlagt i Drøbak.
Misumena

Utseende

Misumena artene er generelt ganske små edderkopper og mange er ganske like hverandre. For sikker artsbestemmelse kreves ofte nærmere undersøkelse av de kjønnsmodne edderkoppens genitalier, hos hunner epigynet og hos hanner pedipalpenes siste ledd.
Kroppen er todelt i en bakkropp og et hode-bryst parti, kalt cephalothorax. Hodet har forfra en slags firkantet form. Foran på hodet er det åtte øyne. Hos krabbeedderkopper er de to fremste beina ekstra kraftige og lange, mens de to bakerste beina er kortere.
Pantelis Kafes

Landslaget

Han deltok i flere internasjonale turneringer for Hellas. Han ble europamester i fotball i 2004.
Irrfly

Utseende

Et ganske stort, brunlig nattfly, vingene med flekker av irrgrønne skjell. Hannen har smalt fjærformede antenner. Forkroppen (thorax) er lysgrå på sidene, mørkere i midten. Forvingen er brunlig med flekker av irrgrønn bestøvning. Ved roten er det en kraftig, svart rotstrek. Indre mellomlinje er svart og m-formet, ytre mellomlinje svart, i den bakerste delen hvit langs ytterkanten. Nyre- og ringmerkene er lyse, store og tydelige. Den ytre delen av vingen er ganske lys. Bakvingen er blekgrå med en smal, gråbrun tverrlinje.

Levevis

Irrflyet finnes i løv- og blandingsskog, og i hager. Den overvintrer som egg. Larvenes næringsplante er litt usikker, fra andre land er det kjent at de går på hagtorn og slåpetorn, men den finnes mange steder der disse ikke vokser. Sannsynligvis er den vanligste næringsplanten i Norge rogn (Sorbus aucuparia). De voksne sommerfuglene flyr om natten i september – oktober og kommer gjerne til lys.

Utbredelse

Den er utbredt i Europa, unntatt lengst i nord og lengst i sør, der den blir erstattet av lignende arter. Østover går den til det vestlige Russland og Ukraina. Publiserte funn av denne arten utenfor Europa dreier seg mest sannsynlig om forveksling med lignende arter. I Norge finnes den i de sørlige landsdelene nord til Mjøsa og Sunnmøre.
Jean-Baptiste Girard

Liv og virke

Girard trådte i 1696 inn i jesuittordenen, og ble presteviet i 1707. Etter opphold i Gray, Pontarlier og Aix-en-Provence kom han i 1728 til Toulon, der han utøvde oppgaver som skriftefar.
Etter at det først fremkom beskyldninger mot ham om korrupsjon, ble et i 1731 startet en rettsprosess mot ham, hvorunder han ble anklaget for å ha forført Marie-Catherine Cadière i skriftemålet til kjønnslig omgang og senere ha ansporet til abort. Det ble ført vitnemål fra andre som hadde skriftet for ham, men han ble frikjent den 10. oktober 1731 i Toulon. Han måtte imidlertid vende tilbake til sin fødeby. Der døde han to år etter.
Rettsprosessen ble næring for den pågående konflikt mellom jesuitter og jansenister, som den gang var svært heftig og ble ansett som å berører selve forståelsen av katolisismen. Striden om pater Girards skyld eller uskyld engasjerte ikke bare i Frankrike, men fant interesse langt utover landets grenser. Mange sanger, dikt og stridsskrifter ble skrevet, og striden stod i sammenheng med den generelle strid om kirkens rolle i samfunnslivet.
Saken ble i årevis gjenstand for oppmerksomhet, og den inspirerte til litteratur. Voltaire beskjeftiget seg med den, og dessuten var den bakgtrunn for den pornografiske romanen Thérèse philosophe, som var et av de mest solgte  libertinske verker på 1700-tallet. I anagrams form ble personene Girard og Cadière skildret. Den jesuittfiendlige polemikk på 1800-tallet fremholdt Girard som selve innbegrepet på den korrupte geistlige.
La Tène-kulturen

La Tène-kulturen er en kultur som spores til jernalderen i Nord-Europa. Kulturen har fått navn etter funnplassen i La Tène rett nord for Neuchatelsjøen i Sveits. Plassen ble gravd ut etter funn gjort av Hansli Kopp i 1857. Her ble det i en tørkeperiode hvor vannivået i innsjøen sank, observert rester av store trekonstruksjoner. Tidlige utgravninger ga rike funn og ble snart fulgt av flere utgravninger i området.

Datering av La Tène

Kulturens tidsperioder ble raskt delt inn i ulike perioder på bakgrunn av de funn som ble gjort. Den eldste perioden omfatter tiden omkring år 600 f.Kr., mellomperioden utgjør tiden 450-100 f.Kr. og den yngste perioden århundret f.Kr. Kulturen forsvant og sporene opphørte nesten helt med oppblomstringen av Romerriket.
Hvor La Tène-kulturen kommer fra har ofte blitt debattert. Den omfattet området fra Marne i østre Frankrike og den nordre siden av Alpene til Donaus øvre løp. La Tènes metallhåndverk karakteriseres av innviklede spiraler og vevmønstre på vakkert utførte bronsekar, hjelmer og skjold, seletøy og luksussmykker, spesielt halsringer som kalles torcs og fibula-spenner. Den kjennetegnes videre av elegante stiliserte dyre- og vekstmotiv med element som påminner om skytisk håndverk fra blant annet Ukraina, beslektet med Hallstattkulturens geometriske mønster. Også i andre områder dukker La Tène-materiale opp, blant annet i Irland og Storbritannia, Spania, Bourgogne og Østerrike.

La Tène-kulturen

Kulturens vide kontaktnett avsløres av gravritualer og de rike gravgavene. En grav i Vix, Frankrike, fra 500-tallet f.Kr. inneholdt den største bronsegryten som noensinne er funnet. Den hadde et volum på ca. 1100 liter og var sannsynligvis laget i Hellas. Gravene inneholdt ofte en grift med offergaver. Denne kunne til og med inkludere menneskeofringer. Avhugne hoder dukker i flere tilfeller opp i avbildninger.
EduLinux

Edulinux er en tidligere chilensk Linux-distribusjon som var basert på Fedora. Formålet med distribusjonen var å være et operativsystem som er enkelt i bruk og tilbyr tallrike programvarepakker til skoleformål.
Edulinux ble utviklet med støtte av GULUS og Université de Sherbrooke.
Expo 2005

Expo 2005 var en verdensutstilling avholdt i Aichi i Japan fra 5. mars til 25. september 2005. Utstillingen var den andre i sitt slag som ble avholdt i Japan. Den første var Expo 70 i Osaka. Utstillingens tema var «Naturens Visdom» med undertemaer som økologisk sameksistens og fornybar teknologi.
Expo 2005 fant sted på et areal på 173 hektar og det ble beregnet at den hadde over 22 millioner besøkende. 105 land deltok.
Det ble bygget et førerløst togsystem, Maglev, i forbindelse med utstillingen og anlegget trafikkeres fremdeles.
De nordiske landene Sverige, Danmark, Finland, Island og Norge var representert med et fellesnordisk prosjekt, The Nordic Pavilion, som var kommet i stand ved hjelp av Nordisk ministerråd.
Wittenau

Geografi

Wittenau grenser i sørvest til Tegel, og deretter med klokken Waidmannslust, Lübars, Märkisches Viertel og Reinickendorf. Ortsteilen gjennomskjæres av kanalen Nordgraben som forbinder elven Panke fra Barnimhøyden med Tegeler See i Havelvassdraget.

Historie

Wittenau er en videreføring av det markiske Dalldorf som nevnes i skriftlige kilder fra 1300-tallet. Navnet var avledet at Taldorf (landsbyen i dalen). Stedet ble omdøpt i 1905 etter politikeren Peter Witte. 
I perioden 1877–1879 ble det oppført en nerveklinikk Karl-Bonhoeffer-Nervenklinik i Wittenau som senere bidro til å gjøre området kjent. Klinikken tilhører idag Vivantes. 
Borsig industrier begynte i 1899 å oppførte sine anlegg på Dalldorfer Heide nær Tegeler Feldmark.
Wittenau ble innlemmet i Stor-Berlin i 1920 og tilhørte som en del av Reinickendorf, fransk sektor av Vest-Berlin mellom 1945 og 1990.
Gåsehud

Gåsehud (latin: horripilatio) forårsakes når arrektor pili-musklene trekker seg sammen, og gir et drag på hårfolliklene. Denne virkningen blir regulert av det autonome nervesystem og er tydelig i sterk kulde, frykt eller behag.
Hos pelsdyr reguleres pelsens isolasjonsevne på denne måten, men hos mennesker har reaksjonen liten fysiologisk betydning.
Romanichals

Romanichals, eller Romnichals (også kalt English Gypsies) er en engelsk folkegruppe som tilhører den samme gren av romanifolket som de norske taterne. Gruppen befinner seg i noen områder av Storbritannia, særlig i England. Grener av folkegruppen kan også finnes i USA og i Australia.
Ordet «Romanichals» kommer fra Romani chal, hvor ordet chal er angloromani for «kamerat».
Gruppen er antatt kom til Storbritannia på 1500-tallet og er etterkommere etter illes-klanen i det østre Ungarn. De har forbindelse med de walisiske kale-folket som opprinnelig snakket den samme dialekten av romanispråket.
Romanichals har et romanispråk, levesett og kultur som på svært mange måter står de norske taterne nær, og det finnes et mulig slektskap mellom de to gruppene.
Festina

Historie

Sykkellaget ble grunnlagt i Spania i 1989 under navnet Lotus-Zahor, men allerede året etter skiftet de navn til Lotus-Festina. I 1993 skiftet de navn igjen, denne gang til Festina-Lotus, som var navnet frem til og med 1999. Laget var spansk frem til 1993, for så å ha Andorra som hjemmebase i 1993 og 1994. I 1995 flyttet laget til Frankrike, hvor de var frem til laget ble oppløst i 2001.

1991-1997

I 1991 signerte Festina kontrakt med den portugisiske syklisten Acácio da Silva, som vant spurtkonkurransen sammenlagt i samme års utgave av etapperittet Vuelta a España. Iren Sean Kelly kom til laget i 1992, og vant Milano–Sanremo samme år, og dermed sikret han laget sin aller første seier i en av klassikerne. I 1992 deltok også laget i sin første Tour de France, og i 1994-utgaven av etapperittet utfordret Luc Leblanc og Richard Virenque storfavoritten Miguel Indurain (Banesto) i toppkampen med henholdsvis fjerde- og femteplass sammenlagt. Festina vant lagkonkurransen sammenlagt det året. I de kommende årene gjorde laget seg sterkt gjeldende i Tour de France, og Virenque tok 3.-plass i sammendraget i 1996, og 2.-plass i 1997.

1998: Festina-affæren

Richard Virenque var klar favoritt til å vinne Tour de France i 1998, men da lagets logistikksjef Willy Voet ble tatt av grensevakter med store mengder dopingpreparater i lagbilen, ble flere av rytterne på laget anklaget for ulovlig bruk av doping. Laurent Brochard, daværende verdensmester i landeveisritt, og Christophe Moreau ble arrestert og anklaget for å ha tatt EPO, og ble kastet ut av Tour de France. Brochard, Moreau og Didier Rous innrømmet sin skyld og ble suspendert fra alle sykkelkonkurranser i seks måneder. Richard Virenque bedyret derimot sin uskyld, og ga ut biografien Ma Vérité der han nektet for å ha brukt ulovlige preparater. Til slutt, 24. oktober 2000, tilsto Virenque likevel å ha brukt doping, og ble suspendert fra sykkelsporten.

1999-2001

På grunnlag av dopingskandalene i 1998 reorganiserte laget seg, og sponsoren Festina dannet Fondation d'Entreprise Festina, en organisasjon med det formål å styrke arbeidet i kampen mot doping. Etter Festina-affæren ble så å si hele lagledelsen byttet ut, og laget fortsatte å eksistere i tre år til. Lagets ryttere Joseba Beloki og Christophe Moreau ble henholdsvis nummer 3 og 4 sammenlagt i Tour de France i år 2000, og Angel Casero vant Vuelta a España i 2001. Laget ble oppløst høsten 2001, men sponsoren Festina er fortsatt en del av proffsykkelsirkuset, som offisiell tidtaker i de store tourene og enkelte andre etapperitt.
Kvadratrise

Kvadratrise er en matematisk kurve som opprinnelig ble konstruert i antikkens Hellas for å løse problemet med vinkelens tredeling. Dette tilskrives Hippias fra Elis slik at den opprinnelig ble kalt trisektrisen til Hippias. Noe senere ble det vist at den kunne også løse problemet med sirkelens kvadratur, det vil si å konstruere et kvadrat med samme areal som innenfor en sirkel. Det var denne anvendelsen som ga kurven navnet kvadratrise. Etter linjen og sirkelen var dette den tredje kurven som fikk sitt eget navn.
Kurven fremkommer ved å betrakte to linjestykker i planet. Det ene roterer med jevn hastighet om et fast punkt A, mens det andre beveger seg med konstant hastighet parallelt til et annet linjestykke AB og vinkelrett på dette. Skjæringspunktet F mellom disse to linjestykkende genererer kvadratrisen  når begge linjestykkende når den horisontale posisjonen samtidig. Det roterende linjestykket beskriver en kvart sirkelbue DB etter at det har rotert 90° fra utgangspunktet.

Sirkelens kvadratur

Den greske filosof Proklos skriver at det var Hippias fra Elis som konstruerte denne kurven for å løse problemet med vinkelens tredeling. Noe senere gjorde en annen, gresk matematiker Dinostratos bruk av den til å løse problemet med sirkelens kvadratur. Han var bror til Menaikhmos og begge hadde vært elever av Platon. Siden den tid er kurven blitt omtalt som kvadratrisen.
Sirkelens kvadratur går ut på å bestemme siden i et kvadrat som har like stort areal som innenfor en sirkel. I moderne notasjon betyr det å bestemme verdien på konstanten π eller mer nøyaktig, bestemme √π . Løsningen til Hippias tilsvarer den geometriske konstruksjonen vist i figuren til høyre. Hvis man setter lengden til siden AB lik med a = 1, vil lengden AJ være lik 2/π  ut fra hvordan kvadratrisen er definert. Det gir i praksis allerede verdien på π .
En mer eksplisitt verdi fåes ved å trekke et linjestykke JK med lengde a = 1, parallelt til siden BC og dens forlengelse. Skjæringspunktet L med denne og forlengelsen av AK gir da linjestykket BL med lengde π/2. Dette linjestykket sammen med et av lengde 1/2 brukes så som diameter NQ i en halvsirkel. Normalen OR på denne diameteren vil dermed bli mellomproporsjonalen eller den geometriske middelverdien av lengdene NO og OQ. Og det er √π/2 som inneholder løsningen på problemet.
Jakob Jóhannesson Smári

Lærer og dikter

Smári tok mastergrad i nordiske studier i København i 1914. Han jobbet deretter som lærer ved ulike skoler på Island de neste seks årene. Fra 1920 til 1936 var han seniorlærer ved Høgskolen i Reykjavík. Grunnet sykdom sa han så fra seg sin lærerstilling og konsentrerte seg utelukkende om å skrive. Smári skrev bøker om islandsk grammatikk og syntakst, og utarbeidet en islandsk-dansk ordbok. Smári var en flittig skribent og debattant i islandske aviser fra 1914, og på 1940- og 1950-tallet var han fast litteraturkritiker i avisen Morgunbladid. Han var også aktiv som islandsk oversetter, og oversatte bl.a. skuespill av Henrik Ibsen og August Strindberg til islandsk. Dessuten oversatte han noen av forfatter Gunnar Gunnarssons (1889-1975) tidlige bøker fra dansk til islandsk, samt noen av Søren Kierkegaards arbeider fra engelsk.
Smári er best kjent i dag for sin egen lyrikk. Han skrev og utga totalt fire diktsamlinger. Den første av dem, Kaldavermsl (1920), solgte i 500 eksemplarer, et relativt godt salg med tanke på Islands beskjedne befolkningstall på den tiden. Utgivelsen av de påfølgende tre samlingene gjorde Smári kjent på Island: det var Handan storms og strauma (1936), Undir sól að sjá (1939) og Við djúpar lindir (1957). Hans dikt skal ha hatt innflytelse på flere samtidige islandske lyrikere. I tillegg til sine fire diktsamlinger skrev han også dikt for diverse blader og antologier.
Som dikter blir Smári ansett som representant for nyromantikken. Hans lyrikk kan sies å fremme et spiritualistisk livssyn, preget av historisk sans og innlevelse. Et av hans best kjente verk, sonetten Þingvellir, finnes oversatt til norsk i samlingen Islandske dikt fra vårt hundreår fra 1975. Noen av hans dikt er blitt tolket og tilsatt musikk av islandske artister, deriblant av Magnús Jónsson og visesangeren Sigurður Ólafsson (1916-1993).
Islandsk radio sendte et program om Smáris liv høsten 1989, for å markere at det var 100 år siden hans fødsel. En del av hans artikler og essays ble utgitt i bokform samme år.
Phaeostrymon alcestis

Utseende

En middelsstor (vingespenn 25-38 millimeter) stjertvinge med to tynne stjerter på bakvingen. Oversiden er ensfarget brun. Undersiden er lysbrun med to tynne, hvite tverrstriper (den innerste er ufullstendig i forvingen) og en oransje tverrstripe utenfor denne. Ved bakhjørnet er det en flekk med blå metalliske skjell.

Levevis

Larven lever på såpebær (Sapindus saponaria, familie Sapindaceae).
Arten finnes der denne planten vokser, men sjelden langt borte fra den, i ørkenområder, veikanter, skogkanter og bebodde områder.

Utbredelse

Arten forekommer i Texas, Arizona og i Mexico.
Blantyre (South Lanarkshire)

Gruvekatastrofe

Den 22. oktober 1877 skjedde en gruvekatastrofe hvor 207 gruvearbeidere (gutter og menn) ble drept da en kullgruve eksploderte grunnet metangass. Det er liten tvil om at sikkerhetsreglene ikke ble overholdt. Det er det verste gruveulykke i Skottland. Christy Moore og Luke Kelly, sammen med den lokale sanger- og låtskriver fra Blantyre, Drew Semple, har innspilt velkjente versjoner av den tradisjonelle sangen om katastrofen. Et monument for katastrofen hvor det yngste offeret var en gutt på 11 år står ved krysset for High Blantyre. Selve stedet for gruven ligger nå under motorveien East Kilbride.
Sabima

Sabima er en norsk miljøorganisasjon som jobber for å stanse tapet av naturmangfold. Sabima er også en paraplyorganisasjon for de biologiske foreningene i Norge. Den ble stiftet i 1996 som «Samarbeidsrådet for biologisk mangfold».
Sabimas fagansatte er biologer eller naturforvaltere. Sabima jobber ved å spre biologisk kunnskap i politiske miljøer og hos forvaltningsmyndigheter for å sikre god forvaltning av det biologiske mangfoldet i norsk natur. Sabima arbeider også for å bedre omfang og kvalitet av kartleggingen av norsk natur gjennom koordinering av de frivillige amatørbiologene i Sabimas medlemsforeninger.
Sekretariatet holder til i Oslo sentrum. Generalsekretær i Sabima er Christian Steel.
Sizewell kjernekraftverk

Sizewell kjernkraftverk er et britisk kjernekraftverk som ligger i nærheten av Dungeness i Kent, på sørøstkysten av England ved Den engelske kanal.  Det eies av British Energy. Det består av to opprinnelige anlegg – det nå nedlagte Sizewell A (420 MW, 1961-2003), og dagens operative Sizewell B (1 230 MW).
Verket har én reaktor, som ble tatt i bruk 1995. Det er installert en total effekt på 1 250 MW. I 2007 leverte verket 9,8 TWh elektrisk kraft. Lisensene utgår i 2035.
Carnebreen

Carnebreen er en isbre beliggende på Kronprins Olav Kyst lengst øst i Dronning Maud Land. Den markerer Dronning Maud Lands grense mot Enderby Land. Den er om lag 6 kilometer bred ved munningen og strømmer i nordvestlig retning. Den ble kartlagt av en japansk ekspedisjon i 1961–62 som navnga den Sinnan Hyôga (Den nye sørlige isbreen).